HB Grandi yrði það einstaka sjávarútvegsfyrirtæki sem fengi stærstan hluta makrílkvótans . Það fengi 14,2% af makrílnum ef honum verður úthlutað í samræmi við það frumvarp um skiptingu sem sjávarútvegsráðherra hefur lagt fram verður að veruleika . Samherji yrði í öðru sæti með 12,7% og Ísfélag Vestmannaeyja í því þriðja með 11,9% . Fimm hæstu útgerðirnar eru alls með um 57% kvótans . Þetta er meðal niðurstaðna útreikninga sem Fiskifréttir hafa birt og byggja á frumvarpi ráðherrans . Það gerir ráð fyrir að byggt verði á veiðireynslu áranna 2011 til 2014 við skiptingu kvótans til stóru skipanna . Frumvarp ráðherrans gerir einnig ráð fyrir því að kvóta verði skipt á smábáta . Í þeirra tilviki er þó miðað við aflareynslu áranna 2009 til 2014 . Makrílbátar sem stunduðu veiðar 2009 til 2012 fá auk þess 43% reiknuð ofan á veiðireynsluna til viðbótar . Hugsunin á bak við það er sú að með því sé verið að bæta þeim upp frumkvöðlastarf við veiðarnar þar sem menn voru að læra veiðitæknina og komast upp á lag með að fanga makrílinn . Fiskifréttir birta lista yfir 20 hæstu makrílbátana á tímabilinu með útreikningum á því hvað þeir hefðu fengið með álaginu þar sem það á við . Í ljós kemur að helmingur þessara báta er frá Vesturlandi . Það þarf ekki að koma á óvart í ljósi þess að margir makrílbátar hafa verið gerðir út frá Akranesi og Snæfellsnesi auk þess sem vel hefur oft veiðst bæði í Faxaflóa og Breiðafirði . Tíu efstu bátar á Vesturlandi fengju alls 24,7% makrílkvóta smábátanna í sinn hlut verði frumvarp sjávarútvegsráðherra að veruleika .